การเสด็จออกมหาสมาคมถือเป็นพระราชกรณียกิจสำคัญแรกๆ ที่พระบาทสมเด็จพระเจ้าอยู่หัวพระองค์ใหม่เสด็จออกให้พระบรมวงศานุวงศ์ พสกนิกร และคณะทูตานุทูตได้เฝ้าทูลละอองธุลีพระบาทถวายพระพรชัยมงคลในโอกาสมหามงคลงานพระราชพิธีบรมราชาภิเษก
การเสด็จออกมหาสมาคมถือเป็นพระราชกรณียกิจสำคัญแรกๆ ที่พระบาทสมเด็จพระเจ้าอยู่หัวพระองค์ใหม่เสด็จออกให้พระบรมวงศานุวงศ์ พสกนิกร และคณะทูตานุทูตได้เฝ้าทูลละอองธุลีพระบาทถวายพระพรชัยมงคลในโอกาสมหามงคลงานพระราชพิธีบรมราชาภิเษก ศาสตราจารย์สุเนตร ชุตินธรานนท์ (ชุ-ติน-ทะ-รา-นน) ผู้อำนวยการพหุวัฒนธรรมศึกษาและนวัตกรรมทางสังคม สถาบันเอเชียศึกษา จุฬาลงกรณ์มหาวิทยาลัย กล่าวว่า การเสด็จออกมหาสมาคม ถือเป็นพระราชกรณียกิจที่มีความสัมพันธ์กับงานพระราชพิธีบรมราชาภิเษก โดยเมื่อภายหลังการสถาปนาขึ้นเป็นพระบาทสมเด็จพระเจ้าอยู่หัวแล้ว พระมหากษัตริย์พระองค์ใหม่จะเสด็จออกที่ประชุมใหญ่ในโอกาสพิเศษถือปฏิบัติกันมาตั้งแต่สมัยกรุงศรีอยุธยาซึ่งสมัยนั้นการเสด็จออกมหาสมาคมเป็นการเสด็จออกเพื่อให้พระบรมวงศานุวงศ์ และข้าราชการผู้ใหญ่เข้าร่วมถวายพระพรชัยมงคลเนื่องในพระราชพิธีบรมราชาภิเษก แต่เมื่อถึงสมัยกรุงรัตนโกสินทร์การเสด็จออกมหาสมาคมจึงเริ่มมีความแตกต่างจากอดีต คือการเสด็จออกให้ชาวต่างชาติได้ถวายพระพรชัยมงคลซึ่งเริ่มขึ้นมาตั้งแต่รัชสมัยพระบาทสมเด็จพระจอมเกล้าเจ้าอยู่หัว รัชกาลที่ 4 ที่ทรงพระกรุณาโปรดเกล้าฯ ให้ชาวต่างประเทศที่เข้ามาพำนักใต้พระบรมโพธิสมภารได้เฝ้าทูลละอองพระบาทถวายพระพรชัยมงคลในงานพระราชพิธีบรมราชาภิเษก ด้วยเพราะทรงมีสายพระเนตรที่ก้าวไกลเกี่ยวกับการเปลี่ยนแปลงของโลกที่จะต้องอยู่ภายใต้อิทธิพลของชาติตะวันกตในอนาคต จึงมีพระราชดำรินำคติแบบสากลเข้ามาผสมผสานกับคติของไทยมีความเป็นสากลมากขึ้นเพื่อให้เป็นที่ยอมรับ ต่อมาในสมัยรัชกาลพระบาทสมเด็จพระมงกุฎเกล้าเจ้าอยู่หัว รัชกาลที่ 6 พระองค์ถือเป็นพระมหากษัตริย์พระองค์แรกที่ได้เสด็จพระราชดำเนินไปทรงศึกษายังประเทศตะวันตก และประเพณีแบบสากล ในโอกาสพระราชพิธีบรมราชาภิเษกจึงทรงมีพระราชสาส์นเชิญสมเด็จพระราชาธิบดี และผู้แทนจากชาติตะวันตกให้เข้ามาเข้าร่วมพระราชพิธีจึงถือเป็นครั้งแรกในประวัติศาสตร์ สำหรับการเสด็จออกมหาสมาคมในสมัยรัชกาลที่ 9 ได้มีการเสด็จออกมหาสมาคมใน 3 โอกาส ประกอบด้วย การเสด็จออกมหาสมาคม ณ พระที่นั่งอมรินทรวินิจฉัย ให้พระบรมวงศานุวงศ์ ตลอดข้าราชการชั้นผู้ใหญ่ได้ถวายพระพรชัยมงคล การเสด็จออก ณ สีหบัญชร พระที่นั่งสุทไธสวรรย์ปราสาท เพื่อให้พสกนิกรได้เฝ้าทูลละอองธุลีพระบาท และเสด็จออก ณ พระที่นั่งจักรีมหาปราสาท ให้กงสุลต่างประเทศเฝ้าถวายพระพรชัยมงคล และในการพระราชพิธีบรมราชาภิเษก พ.ศ.2562 นี้ ได้ถือปฏิบัติเช่นเดียวกับการงานพระราชพิธีบรมราชาภิเษกสมัยรัชกาลที่ 9 เช่นเดียวกัน โดยเฉพาะในช่วงเย็นวันนี้ประชาชนจะได้มีโอกาสถวายพระพรชัยมงคลและชื่นชมพระบารมีในการเสด็จออกสีหบัญชร ณ พระที่นั่งสุทไธสวรรย์ปราสาท และพระราชทานพระบรมราชานุญาตให้คณะทูตานุทูต เฝ้าฯ ถวายพระพรชัยมงคล